ยืนยันรัฐบาลเตรียมแผนรับมือเงินเฟ้อสินค้าแพงบรรเทาความเดือดร้อนประชาชน
การประชุมวุฒิสภาวันนี้ (11 ก.ค.65) พลเอก สิงห์ศึก สิงห์ไพร รองประธานวุฒิสภาทำหน้าที่ประธานการประชุม พิจารณาวาระกระทู้ถาม ซึ่งนายอำพล จินดาวัฒนะ สมาชิกวุฒิสภาได้ตั้งกระทู้ถามนายกรัฐมนตรี เรื่องการรับมือเงินเฟ้อสินค้าแพงและเศรษฐกิจที่ยังไม่ฟื้นตัว โดยนายอาคม เติมพิทยาไพสิฐ รัฐมนตรีว่าการกระทรวงการคลัง ได้รับมอบหมายให้ตอบกระทู้ถามแทนนายกรัฐมนตรี ชี้แจงว่า จากปัญหาที่เกิดขึ้นรัฐบาลไม่ได้นิ่งนอนใจและเตรียมแผนรับมืออย่างต่อเนื่องโดยนายกรัฐมนตรีได้มอบให้ทุกกระทรวงที่เกี่ยวข้องร่วมกันกำหนดมาตรการช่วยเหลือประชาชน เช่น การตรึงราคาสินค้าและบริการ จำนวน 56 รายการ และจัดจำหน่ายสินค้าราคาถูกร้านธงฟ้าแก่ประชาชนเพื่อบรรเทาความเดือดร้อน ส่งเสริมการท่องเที่ยวและการลงทุนหลังสถานการณ์โควิด-19 คลี่คลาย การตรึงราคาน้ำมันและการเจรจาโรงกลั่นน้ำมัน โดยย้ำการช่วยเหลือประชาชนในเรื่องพลังงานจะเน้นการช่วยเหลือแบบพุ่งเป้ามากขึ้นและเมื่อสถานการณ์เศรษฐกิจเริ่มฟื้นตัวก็จะพิจารณาปรับค่าจ้างขั้นต่ำแก่ภาคแรงงาน รัฐมนตรีว่าการกระทรวงการคลัง ยังกล่าวถึงการแก้ปัญหาหนี้ภาคครัวเรือน ว่า ดำเนินการผ่านธนาคารเพื่อการเกษตรและสหกรณ์การเกษตร (ธ.ก.ส.) และธนาคารอาคารสงเคราะห์ (ธอส.) เช่น ในส่วนของเกษตรกรนั้น นอกจากการพักชำระหนี้และปรับโครงสร้างหนี้แก่เกษตรกรแล้ว ยังเน้นการสร้างงานสร้างอาชีพก่อนเติมเม็ดเงินเพื่อให้เข้าถึงแหล่งทุนในการนำไปประกอบอาชีพ รวมถึงยังหารือร่วมกับธนาคารพาณิชย์อื่นเพื่อช่วยเหลือประชาชนด้วย